3.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์หรือบริการ

ด้วยประสบการณ์ที่ยาวนานกว่า 20 ปี บริษัทฯ เป็นผู้นำในตลาดบ้านระดับกลาง
โดยมุ่งเน้นกลุ่มลูกค้าที่ต้องการซื้อบ้านระดับราคา 2-6 ล้านบาท
ซึ่งจัดเป็นตลาดที่มีความต้องการที่อยู่อาศัยอย่างแท้จริง
โดยเป็นตลาดที่รองรับกลุ่มลูกค้าที่มีระดับรายได้ของครอบครัวอยู่ที่ประมาณ 30,000-120,000
บาทต่อเดือน ซึ่งจัดเป็นกลุ่มที่มีขนาดประชากรจำนวนมาก ขณะเดียวกันบริษัทฯ
มีความมุ่งมั่นที่จะพัฒนาผลิตภัณฑ์อย่างต่อเนื่องให้ตอบสนองความต้องการของลูกค้า ไม่ว่าจะเป็น
ทำเลของโครงการ การพัฒนารูปแบบบ้านที่คำนึงถึงประโยชน์ใช้สอย การออกแบบที่ทันสมัย
รวมถึงความคุ้มค่าของราคา เพื่อให้เป็นดังปณิธานที่อยู่ในใจของพนักงานบริษัทลลิล พร็อพเพอร์ตี้
ทุกคนว่า “บ้านที่ปลูกบนความตั้งใจที่ดี”

บริษัทฯ ได้พัฒนาโครงการเพื่อรองรับความต้องการที่อยู่อาศัยในบริเวณที่ผู้บริโภคต้องการ
และพยายามให้ชื่อ ลลิล พร็อพเพอร์ตี้
เป็นที่รู้จักอย่างกว้างขวางในแง่ของของความคุ้มค่าและคุณภาพ
บ้านจัดสรรที่ขายในแต่ละโครงการจะมีบ้านรูปแบบต่างๆ ให้เลือกซื้อ
และลูกค้าสามารถเลือกซื้อบ้านในโครงการได้ 3 ลักษณะคือ บ้านพร้อมขาย บ้านสร้างก่อนขาย
และบ้านสั่งสร้าง ซึ่งแนวทางและรูปแบบการดำเนินธุรกิจของบริษัทฯ
สามารถตอบสนองความต้องการและสร้างความมั่นใจของลูกค้าได้เป็นอย่างดี ทั้งนี้ บริษัทฯ
ได้มีการจดทะเบียนเครื่องหมายการค้าชื่อโครงการต่างๆ
เพื่อให้แต่ละชื่อโครงการมีลักษณะเฉพาะสำหรับกลุ่มลูกค้าเป้าหมายแต่ละกลุ่ม ปัจจุบัน
มีตราสินค้าที่อยู่ภายใต้การดำเนินงานของบริษัทฯ ได้แก่

โครงการลลิล กรีนวิลล์

[]

ลักษณะโครงการ : โครงการบ้านเดี่ยว

กลุ่มลูกค้า : เน้นกลุ่มลูกค้าระดับสูงที่ราคาขายประมาณ 4.0 ล้านบาทขึ้นไป

โครงการบ้านลลิล

  [] [] []

  ลักษณะโครงการ : โครงการบ้านเดี่ยว

  กลุ่มลูกค้า : เน้นกลุ่มลูกค้าระดับค่อนข้างสูงที่ราคาขายประมาณ 2.2 – 4.0 ล้านบาท

โครงการบ้านบุรีรมย์

  [] []

  ลักษณะโครงการ : โครงการบ้านเดี่ยว และบ้านแฝดแนวคิดใหม่

  กลุ่มลูกค้า : เน้นกลุ่มลูกค้าระดับกลางที่ราคาขายประมาณ 1.8 – 2.5 ล้านบาท

โครงการลัลลี่ วิลล์

  []

  ลักษณะโครงการ : เป็นโครงการบ้านเดี่ยว บ้านแฝดแนวคิดใหม่ และทาวน์เฮ้าส์

  กลุ่มลูกค้า : เน้นกลุ่มลูกค้าระดับล่างที่ราคาขายประมาณ 1.0 – 2.5 ล้านบาท

  โครงการ The Balcony Home

  []

  ลักษณะโครงการ : เป็นโครงการทาวน์เฮ้าส์ ในเมือง

  กลุ่มลูกค้า : เน้นกลุ่มลูกค้าระดับกลางค่อนสูงที่ราคาขายประมาณ 2.45 - 3.0 ล้านบาท

โครงการ LANCEO

  []

  ลักษณะโครงการ : เป็นโครงการทาวน์เฮ้าส์ ในเมือง

  กลุ่มลูกค้า : เน้นกลุ่มลูกค้าระดับกลางค่อนสูงที่ราคาขายประมาณ 2.4 - 4.0 ล้านบาท

โครงการ LIO

  []

  ลักษณะโครงการ : เป็นโครงการทาวน์เฮ้าส์สำหรับคนรุ่นใหม่

  กลุ่มลูกค้า : เน้นกลุ่มลูกค้าระดับกลางล่าง ที่ราคาขายประมาณ 1.5 - 2.5 ล้านบาท

ทั้งนี้ หากพิจารณาโครงการดังกล่าวแยกตามพื้นที่ในการดำเนินโครงการจะพบว่า บริษัทฯ
เน้นการดำเนินโครงการตามพื้นที่เป้าหมายเพื่อสร้างความเข้มแข็งใน 5 มุมเมือง
ซึ่งได้แก่บริเวณดังต่อไปนี้

-   โซนในเมือง บริเวณรามอินทรา - วัชรพล บริเวณอ่อนนุช บริเวณพระราม
    9และบริเวณอุดมสุข

-   โซนตะวันออก บริเวณศรีนครินทร์ - เทพารักษ์ และบริเวณบางนา - ตราด

-   โซนเหนือ บริเวณรามอินทรา - คู้บอน บริเวณรังสิต - องครักษ์ และบริเวณ ลำลูกกา

-   โซนใต้ บริเวณวงแหวน - เอกชัย บริเวณพระราม 2 และบริเวณเพชรเกษม

-   โซนตะวันตก บริเวณวงแหวน - รัตนาธิเบศร์ และบริเวณจังหวัดนนทบุรี

ซึ่งทำเลดังกล่าวเป็นทำเลที่บริษัทฯ
เล็งเห็นว่ามีศักยภาพในการเติบโตด้านความต้องการที่อยู่อาศัยของผู้บริโภค
เนื่องจากมีระบบสาธารณูปโภครองรับ
มีเส้นทางจราจรที่สะดวกใกล้ถนนวงแหวนสามารถเข้าสู่ใจกลางเมืองได้รวดเร็ว ใกล้แหล่งทำงาน
สถานศึกษา และแหล่งจับจ่ายใช้สอย เช่น ห้างสรรพสินค้า และซุปเปอร์สโตร์ เป็นต้น
โดยทำเลเป้าหมายจะอยู่ในบริเวณภายใน 25 กิโลเมตรจากใจกลางเมือง นอกจากนี้
การที่มีทำเลให้ผู้บริโภคได้เลือกทั้ง 5 โซน
เป็นการกระจายฐานลูกค้าและรองรับความต้องการของผู้บริโภคที่มีความสนใจโครงการบ้านที่มีคุณภาพของบริษัทฯ
ในพื้นที่ที่แตกต่างกันได้เป็นอย่างดี และเป็นการสร้างชื่อโครงการของบริษัทฯ
ให้เป็นที่รู้จักทุกมุมเมือง

บ้านจัดสรรในโครงการต่างๆ ของบริษัทฯ สามารถแบ่งออกเป็น 3 ลักษณะดังนี้

(1) บ้านพร้อมขาย หมายถึง
    บ้านที่สร้างเสร็จเรียบร้อยแล้วก่อนการทำสัญญาจองและพร้อมที่จะโอนให้ลูกค้าทันทีที่มีการชำระเงินค่าบ้านเรียบร้อยแล้ว
    โดยมีระยะเวลาการผ่อนชำระเงินดาวน์ประมาณ 2 งวด คือ ชำระเงินดาวน์งวด 1
    เมื่อลูกค้าทำการจองบ้านและทำสัญญาจะซื้อจะขาย และชำระงวด 2
    ภายในหนึ่งเดือนหลังจากชำระงวดแรก รวมระยะเวลาการผ่อนชำระเงินดาวน์ทั้งสิ้นประมาณ
    1 เดือน 1 สัปดาห์

(2) บ้านสร้างก่อนขาย หมายถึง บ้านที่บริษัทฯ ได้ทำการสร้างแล้วบางส่วน
    ประมาณมากกว่าร้อยละ 30
    รวมทั้งได้ดำเนินการพัฒนาโครงการในส่วนสาธารณูปโภคแล้วเสร็จก่อนที่จะเปิดขายโครงการประมาณ
    2-5 เดือน เนื่องจากในช่วงวิกฤตเศรษฐกิจครั้งก่อน
    ลูกค้าอสังหาริมทรัพย์โดยเฉพาะในส่วนบ้านจัดสรรนั้นขาดความมั่นใจเรื่องความสามารถในการส่งมอบบ้านของผู้ประกอบการเป็นอย่างมาก
    จากการที่ลูกค้าชำระเงินดาวน์แล้ว
    แต่ผู้ประกอบการไม่สามารถส่งมอบบ้านให้แก่ลูกค้าตามสัญญาได้ ดังนั้น
    นอกจากการสร้างบ้านพร้อมขายแล้ว
    การดำเนินการสร้างบ้านก่อนขายจึงเป็นอีกกลยุทธ์หนึ่งของบริษัทฯ
    เพื่อสร้างความมั่นใจให้แก่ลูกค้าว่า บริษัทฯ
    สามารถส่งมอบบ้านให้แก่ลูกค้าได้ตามสัญญาภายหลังจากลูกค้าได้ผ่อนส่งเงินดาวน์เรียบร้อยแล้ว
    เพราะลูกค้าได้เห็นพัฒนาการการก่อสร้างของบ้านและความเป็นไปได้ของโครงการ
    ในส่วนของบริษัทฯ นั้น
    การสร้างบ้านก่อนขายยังเป็นการลดความเสี่ยงในการประกอบธุรกิจของบริษัทฯ
    ทั้งในเรื่องความล้าสมัยของแบบบ้าน ปัญหาเรื่องการแก้ไขแบบบ้านในส่วนแบบหลักของลูกค้า
    ปัญหาความเสี่ยงในการเปลี่ยนแปลงราคาวัสดุก่อสร้าง และยังช่วยลดต้นทุนของบริษัทฯ
    ในการบำรุงรักษาอีกด้วย และทำให้โครงการมีความคึกคักเนื่องจากมีการก่อสร้างบ้านใหม่ๆ
    จึงสามารถดึงดูดลูกค้า ให้เข้ามาเยี่ยมชมโครงการได้ตลอดเวลาอีกด้วย
    ซึ่งงวดการโอนโดยเฉลี่ยของลูกค้าจะอยู่ที่ประมาณ 3-6 งวด หรือ 2-5 เดือน
    อีกทั้งบ้านสร้างก่อนขายนี้ยังสามารถตอบสนองความต้องการบ้านของลูกค้าในเรื่องรูปแบบและการใช้สอย
    รวมทั้งความพร้อมของลูกค้าในการโอนที่แตกต่างกัน

(3) บ้านสั่งสร้าง หมายถึง บ้านที่ลูกค้าสามารถสั่งให้บริษัทฯ
    สร้างขึ้นตามแบบบ้านที่กำหนดไว้แล้วในพื้นที่ของโครงการนั้นๆ โดยบริษัทฯ
    จะเริ่มดำเนินงานก่อสร้างเมื่อบริษัทฯ
    ได้มีการทำสัญญาจะซื้อจะขายกับลูกค้าและได้รับชำระเงินดาวน์แล้ว ปัจจุบัน
    ยอดขายบ้านสั่งสร้างมีสัดส่วนไม่สูงมาก โดยบริษัทฯ
    จะเรียกเก็บเงินดาวน์ในอัตราที่สูงกว่าปกติ
    โดยระยะเวลาการผ่อนชำระเงินดาวน์ของลูกค้าเฉลี่ยที่ 7 งวด 6 เดือน หรือสูงสุดที่ 8 งวด
    7 เดือน ทั้งนี้ขึ้นอยู่กับประเภทบ้าน ระยะเวลาการก่อสร้างบ้าน
    และการตกลงระหว่างลูกค้ากับบริษัทฯ สำหรับระยะเวลาในการสร้างบ้านนั้น บริษัทฯ
    ใช้ระยะเวลาการก่อสร้างบ้านจนเสร็จเฉลี่ยที่ประมาณ 5-6 เดือน
    ซึ่งกำหนดการส่งมอบและการโอนกรรมสิทธิ์ให้แก่ลูกค้านั้น บริษัทฯ
    ได้กำหนดไว้ตามสัญญาจะซื้อจะขาย ทั้งนี้
    การโอนกรรมสิทธิ์บ้านให้แก่ลูกค้ายังคงขึ้นอยู่กับความพร้อมของลูกค้าแต่ละรายด้วย

    1.  การตลาดและภาวะการแข่งขัน

        1.  การตลาด

กลยุทธ์ทางการตลาด

กลยุทธ์ทางด้านผลิตภัณฑ์

บริษัทฯ มีกลยุทธ์ในการสร้างความแตกต่างของโครงการจากผู้ประกอบการรายอื่น
โดยมีการออกแบบโครงการ
รูปแบบบ้านและที่อยู่อาศัยที่เป็นเอกลักษณ์เฉพาะตัวทางด้านงานสถาปัตยกรรมและพื้นที่ใช้สอย
รวมทั้งสภาพแวดล้อมโครงการ ในปัจจุบัน บริษัทฯ มุ่งเน้นที่จะพัฒนาบ้านแฝดแนวความคิดใหม่
ที่มีขนาดที่ดินประมาณ 35 ตารางวา เพื่อเป็นการปิดช่องว่างระหว่างบ้านเดี่ยวและทาวน์เฮ้าส์
สำหรับผู้ที่ต้องการบ้านเดี่ยวที่มีขนาด 50 ตารางวาขึ้นไป แต่มีกำลังซื้อไม่พอ บริษัทฯ
ให้ความสำคัญในการคิดค้นและพัฒนารูปแบบบ้านอย่างสม่ำเสมอเพื่อตอบสนองความต้องการของลูกค้า
และการเปลี่ยนแปลงของรูปแบบการดำเนินชีวิตของกลุ่มลูกค้าและสภาวะตลาดที่อยู่อาศัย นอกจากนั้น
บริษัทฯ ยังมีนโยบายรักษามาตรฐานคุณภาพของโครงการของบริษัทฯ ให้อยู่ในมาตรฐานเดียวกัน
เพื่อสร้างความเชื่อมั่นในคุณภาพของผลิตภัณฑ์ภายใต้แบรนด์ “ลลิล” โดยบริษัทฯ
จัดให้มีหน่วยงานเฉพาะ
เพื่อการควบคุมคุณภาพของงานก่อสร้างโครงการและจัดการตรวจสอบคุณภาพของผลิตภัณฑ์ในแต่ละขั้นตอนก่อนการรับมอบจากผู้รับเหมาและก่อนการโอนกรรมสิทธ์ให้แก่ลูกค้า
และภายหลังการขาย บริษัทฯ ยังได้สำรวจรับฟังความคิดเห็นของลูกค้าต่อรูปแบบโครงการ แบบบ้าน
เพื่อนำมาปรับเปลี่ยนให้เหมาะสม
เพื่อสร้างความพึงพอใจเพิ่มขึ้นทั้งในกลุ่มลูกค้าเดิมและกลุ่มลูกค้าใหม่ในโครงการต่อๆ ไป

กลยุทธ์สร้างความเชื่อมั่นต่อลูกค้า

การสร้างความเชื่อมั่นแก่ลูกค้าที่จะซื้อบ้าน ในด้านการชำระเงิน การก่อสร้าง
หรือการส่งมอบบ้านตามกำหนดเวลาเป็นสิ่งที่บริษัทฯ ได้ให้ความสำคัญตลอดมา โดยบริษัทฯ
ได้ดำเนินกลยุทธ์สร้างความเชื่อมั่นต่างๆ เช่น
การริเริ่มการทำการตลาดโดยการนำระบบค้ำประกันเงินดาวน์ (Escrow Account)
มาใช้ในช่วงวิกฤติของธุรกิจอสังหาริมทรัพย์ในประเทศ
เพื่อคุ้มครองเงินดาวน์ของลูกค้าที่ผ่อนชำระระหว่างสร้างบ้าน โดยบริษัทฯ
จะให้การค้ำประกันเงินดาวน์ทั้งหมดที่ลูกค้าได้จ่ายชำระแล้วผ่านการค้ำประกันจากสถาบันการเงินในรูปแบบ
Letter of Guarantee (L/G) และลูกค้าจะเป็นผู้ออกค่าใช้จ่ายทางด้านค่าธรรมเนียม L/G
เองทั้งหมด ซึ่งในปัจจุบันบริษัทฯ มีวงเงิน L/G
สำหรับการค้ำประกันเงินดาวน์อยู่กับธนาคารพาณิชย์ชั้นนำ 3 แห่งที่อัตราค่าธรรมเนียมร้อยละ 1.5
ต่อปี อีกทั้ง บริษัทฯ ได้ดำเนินกลยุทธ์การทำตลาดด้วยวิธีการเสนอบ้านพร้อมขาย
เพื่อให้ลูกค้าได้เห็นคุณภาพของบ้านพร้อมที่จะเข้าอยู่อาศัยได้ทันที และวิธีการเสนอสร้างบ้านก่อนขาย
เพื่อให้ลูกค้าได้เห็นพัฒนาการของงานก่อสร้าง
และตอบสนองความต้องการของลูกค้าที่ต้องการเปลี่ยนแปลงรูปแบบบ้านได้ในบางส่วนตามที่กำหนดไว้ก่อนงานก่อสร้างแล้วเสร็จ
ซึ่งวิธีการข้างต้นส่งผลให้บริษัทฯ ได้รับความเชื่อมั่นจากลูกค้าเป็นอย่างมาก ทำให้โครงการใหม่ๆ
ที่เปิดขายประสบความสำเร็จในด้านยอดขายเป็นอย่างดี

กลยุทธ์ทางด้านราคา

บริษัทฯ มีนโยบายการกำหนดราคาขายโดยยึดหลักการเสนอราคาที่สามารถแข่งขันกับคู่แข่งได้
โดยคำนึงถึงปัจจัยต่างๆ ดังต่อไปนี้

-   ราคาเสนอขายของโครงการบ้านจัดสรรต่างๆ ที่อยู่ในบริเวณพื้นที่เดียวกัน

-   ต้นทุนในการดำเนินโครงการ

-   รูปแบบบ้าน และสถานที่ตั้งของโครงการ

-   กลุ่มลูกค้าเป้าหมาย และกลยุทธ์ในการส่งเสริมการตลาดในช่วงนั้นๆ

กลยุทธ์ทางด้านการวิจัยและพัฒนาตลาด

บริษัทฯ มีนโยบายที่ตระหนักถึงความสำคัญของการวิจัยและพัฒนาตลาดเป็นอย่างมาก
โดยก่อนจะทำการเปิดโครงการใหม่ของบริษัทฯ นั้น จะต้องทำการวิจัยตลาดก่อนทุกครั้ง
เพื่อให้ทราบถึงความต้องการตลาด
โครงการของคู่แข่งขันในบริเวณพื้นที่โครงการหรือพื้นที่เป้าหมายของบริษัทฯ
การเคลื่อนไหวของภาวะตลาด และช่องว่างทางการตลาด
เพื่อให้ทราบถึงความเป็นไปได้ของโครงการ ศักยภาพของกลุ่มลูกค้า สภาวะการแข่งขัน
และผลตอบแทนที่คาดว่าจะได้รับของแต่ละโครงการ
เพื่อที่จะออกแบบโครงการให้เหมาะสมและสอดคล้องกับปัจจัยเหล่านั้น นอกจากนี้ บริษัทฯ
ยังได้ให้ความสำคัญต่อการสำรวจความต้องการของผู้บริโภคอย่างต่อเนื่อง
โดยการให้ลูกค้าที่เข้าเยี่ยมชมตอบแบบสอบถามโครงการในประเด็นต่างๆ อาทิ แบบบ้านที่สนใจ
ระยะเวลาที่ต้องการเข้าอยู่อาศัย ระดับราคาบ้านที่สนใจ เป็นต้น
ซึ่งข้อมูลดังกล่าวจะถูกใช้และพัฒนาเป็นฐานข้อมูลสำคัญสำหรับการดำเนินการโครงการใหม่ของบริษัทฯ
ในอนาคต เพื่อให้ทันต่อสภาวะการเปลี่ยนแปลงของตลาด และการปรับเปลี่ยนกลยุทธ์ของบริษัทฯ
และเพื่อประโยชน์ในการขยายธุรกิจในอนาคตอีกด้วย

กลยุทธ์การจำหน่ายและช่องทางการจัดจำหน่าย

บริษัทฯ
ดำเนินการจัดจำหน่ายให้แก่ผู้บริโภคโดยตรงผ่านสำนักงานขายของแต่ละโครงการของบริษัทฯ
เป็นหลัก โดยกลุ่มลูกค้าของบริษัทฯ มีลักษณะแตกต่างกันออกไปในแต่โครงการ
และมักเป็นกลุ่มผู้มีรายได้ตั้งแต่ระดับกลางจนถึงระดับค่อนข้างสูงที่มีระดับรายได้ประมาณ 30,000 –
70,000 บาทต่อเดือนต่อครัวเรือน ซึ่งบริษัทฯ
สามารถเข้าถึงกลุ่มลูกค้าดังกล่าวได้โดยการจัดการประชาสัมพันธ์และจัดกิจกรรมส่งเสริมการขายตามที่ได้กล่าวมาแล้ว
โดยดำเนินการผ่านสื่อต่างๆ อาทิ หนังสือพิมพ์ นิตยสาร วิทยุ ป้ายโฆษณา แผ่นพับโครงการ
Direct Mail หรือ Internet เป็นต้น
รวมทั้งจัดทำการเช่าพื้นที่บริเวณใกล้เคียงโครงการและพื้นที่ในกลุ่มลูกค้าเป้าหมายเพื่อจัดทำป้ายโฆษณาและธงบอกทางสำหรับพื้นที่บริเวณใกล้เคียงรอบโครงการ
เพื่อให้เด่นและสะดุดตา นอกจากนี้ บริษัทฯ ยังได้ดำเนินการจัดหาช่องทางการจัดจำหน่ายใหม่ๆ
เช่น การจัดโครงการ “Friend Get Friend” การใช้ E-Marketing
เพื่อให้สามารถเข้าถึงกลุ่มลูกค้าได้หลากหลายและครอบคลุมมากยิ่งขึ้น
และเพิ่มความสะดวกให้แก่ลูกค้าในการสั่งจองบ้าน
รวมทั้งช่องทางจำหน่ายผ่านงานมหกรรมบ้านและที่อยู่อาศัย
และงานแสดงบ้านและที่อยู่อาศัยในบางโอกาสอีกด้วย

กลยุทธ์การดำเนินโครงการให้ครอบคลุมพื้นที่เป้าหมาย

บริษัทฯ
มีจุดมุ่งหมายที่จะดำเนินโครงการโดยกระจายไปตามพื้นที่หลักที่เป็นแหล่งชุมชนที่มีแนวโน้มการขยายตัวที่ดี
ซึ่งปัจจุบัน บริษัทฯ มีโครงการครอบคลุมทั้ง 5 มุมเมืองคือ โครงการในพื้นที่โซนในเมือง
(บริเวณรามอินทรา – วัชรพล บริเวณอ่อนนุช บริเวณพระราม 9 และบริเวณอุดมสุข)
โซนตะวันออก (บริเวณศรีนครินทร์ – เทพารักษ์ และบริเวณบางนา-ตราด) โซนเหนือ
(บริเวณรามอินทรา – คู้บอน บริเวณรังสิต-องครักษ์ และบริเวณลำลูกกา) โซนใต้
(บริเวณวงแหวน – เอกชัย บริเวณพระราม 2 และบริเวณเพชรเกษม) และโซนตะวันตก (บริเวณ
วงแหวน - รัตนาธิเบศร์) ทั้งนี้การที่บริษัทฯ มีโครงการกระจายอยู่ในหลากหลายพื้นที่
จัดเป็นการลดความเสี่ยงของโครงการในแต่ละพื้นที่ลง
และเป็นการสร้างยอดขายและชื่อเสียงของบริษัทฯ ให้เป็นที่รู้จักโดยทั่วไป

กลยุทธ์ในการบริหารจัดการบริหารชุมชนภายในโครงการ

บริษัทฯ
มีนโยบายในการบริหารจัดการชุมชนภายในโครงการให้มีมาตรฐานที่เป็นสากลภายใต้เอกลักษณ์เฉพาะของ
“ลลิล” ทั้งนี้ ก่อนการพัฒนาโครงการแต่ละโครงการนั้น บริษัทฯ
ได้มีการวางแผนการจัดการภายในชุมชนเพื่อผลประโยชน์สำหรับผู้อยู่อาศัยในระยะยาว
โดยการกำหนดสัดส่วนของพื้นที่ส่วนกลาง ซึ่งประกอบด้วย สโมสร สวนย่อม และสถานที่เล่นกีฬา
เป็นต้น ที่คำนึงถึงประโยชน์ในการใช้สอยร่วมสูงสุดและความสะดวกสบายในระยะยาวเป็นหลัก
นอกจากนี้ บริษัทฯ ได้จัดตั้งและบริหารกองทุนสาธารณูปโภค (Sinking Fund)
สำหรับแต่ละโครงการ เพื่อจัดการดูแลเรื่อง ระบบสาธารณูปโภคส่วนกลาง ความสะอาด
และความปลอดภัย เป็นต้น ในการดำเนินกลยุทธ์ดังกล่าวที่ผ่านมานั้น บริษัทฯ
สามารถสร้างความแตกต่างระหว่างโครงการของบริษัทฯ
กับโครงการของคู่แข่งในเชิงการบริหารจัดการภายในชุมชนได้ ซึ่งทำให้โครงการของบริษัทฯ
เป็นที่จดจำและสร้างความพึงพอใจแก่กลุ่มลูกค้า และส่งผลให้บริษัทฯ
ประสบความสำเร็จในการรักษากลุ่มฐานลูกค้าเดิม
และสามารถขยายกลุ่มฐานลูกค้าใหม่ได้ในระยะยาว

ลักษณะของลูกค้าและความสัมพันธ์กับลูกค้า

บริษัทฯ มีสัดส่วนรายได้ส่วนใหญ่มาจากการขายบ้านเดี่ยว ดังนั้น กลุ่มลูกค้าเป้าหมายของบริษัทฯ
จึงเป็นกลุ่มผู้บริโภคที่มีกำลังซื้อระดับปานกลางถึงค่อนข้างสูง ซึ่งในปีที่ผ่านมานั้น
เมื่อพิจารณาถึงความสัมพันธ์ระหว่างยอดขายกับพฤติกรรมการซื้อที่อยู่อาศัยของลูกค้าจะพบว่า
ยอดขายผลิตภัณฑ์ของบริษัทฯ ที่เกิดจากการแนะนำของลูกค้าเก่าคิดเป็นสัดส่วนประมาณร้อยละ 30 -
40 ของยอดขายรวมต่อปี แสดงให้เห็นว่า กลุ่มลูกค้าของบริษัทฯ มีความเชื่อมั่นในบริษัทฯ
คุณภาพของผลิตภัณฑ์และประทับใจในบริการทั้งก่อนและหลังการขาย (Customer Relationship
Management หรือ CRM) ทั้งนี้เนื่องจากบริษัทฯ มีกลยุทธ์ที่จะรักษาฐานลูกค้าเก่าพร้อมๆ
กันกับการขยายฐานลูกค้าใหม่ โดยเชื่อว่าสิ่งเหล่านี้จะเป็นปัจจัยสำคัญที่จะนำพาบริษัทฯ
ให้เติบโตอย่างต่อเนื่อง

1.  ภาวะอุตสาหกรรม

  ---------------------------------------------------------------------------------------------------
  ตัวเลขจำนวนที่อยู่อาศัยสร้างเสร็จจดทะเบียนในกรุงเทพมหานคร                                           
  และปริมณฑล ระหว่างปี 2548 - 2552                                                             
  ------------------------------------------------- --------- --------- --------- --------- ---------
                                                                                            

                                                    2548      2549      2550      2551      2552

  จำนวนที่อยู่อาศัยสร้างเสร็จจดทะเบียน (หน่วย : หลัง)                                                  

                                                                                             

  1. สร้างโดยผู้ประกอบการ (จัดสรร)                                                               

  - บ้านเดี่ยว                                         23,889    16,700    16,390    13,437    10,309

  - บ้านแฝด                                          586       869       1,436     2,133     999

  - ทาวน์เฮ้าส์และอาคารพาณิชย์                           11,460    14,632    14,931    11,943    12,178

  - อาคารชุด                                         9,229     17,461    17,012    31,535    46,452

  รวมประเภทสร้างโดยผู้ประกอบการ                        45,164    49,662    49,769    59,048    69,938

                                                                                             

  2. สร้างโดยประชาชนสร้างเอง                                                                   

  - บ้านเดี่ยว                                         22,754    26,064    22,315    21,181    19,412

  - บ้านแฝด                                          92        96        120       163       129

  - ทาวน์เฮ้าส์และอาคารพาณิชย์                           2,398     2,789     2,906     2,673     1,492

  รวมประเภทประชาชนสร้างเอง                           25,244    28,949    25,341    24,017    21,033

                                                                                             

  รวมที่อยู่อาศัยสร้างเสร็จจดทะเบียนทั้งหมด                   70,408    78,611    75,110    83,065    90,971

                                                                                             

  อัตราการเปลี่ยนแปลง (% YoY)                                                                   

                                                                                             

  1. สร้างโดยผู้ประกอบการ (จัดสรร)                                                               

  - บ้านเดี่ยว                                         -         -30.09%   -1.86%    -18.02%   -23.28%

  - บ้านแฝด                                          -         48.29%    65.25%    48.54%    -53.16%

  - ทาวน์เฮ้าส์และอาคารพาณิชย์                           -         27.68%    2.04%     -20.01%   1.97%

  - อาคารชุด                                         -         89.20%    -2.57%    85.37%    47.30%

  รวมประเภทสร้างโดยผู้ประกอบการ                        -         9.96%     0.22%     18.64%    18.44%

                                                                                             

  2. สร้างโดยประชาชนสร้างเอง                                                                   

  - บ้านเดี่ยว                                         -         14.55%    -14.38%   -5.08%    -8.35%

  - บ้านแฝด                                          -         4.35%     25.00%    35.83%    -20.86%

  - ทาวน์เฮ้าส์และอาคารพาณิชย์                           -         16.31%    4.20%     -8.02%    -44.18%

  รวมประเภทประชาชนสร้างเอง                           -         14.68%    -12.46%   -5.22%    -12.42%

                                                                                             

  รวมที่อยู่อาศัยสร้างเสร็จจดทะเบียนทั้งหมด                   -         11.65%    -4.45%    10.59%    9.52%

                                                                                             

                                                    2548      2549      2550      2551      2552

  สัดส่วนของการจดทะเบียนที่อยู่อาศัยแต่ละประเภท                                                       

                                                                                             

  - บ้านเดี่ยว                                         66.25%    54.40%    51.53%    41.68%    32.67%

  - บ้านแฝด                                          0.96%     1.23%     2.07%     2.76%     1.24%

  - ทาวน์เฮ้าส์และอาคารพาณิชย์                           19.68%    22.16%    23.75%    17.60%    15.03%

  - อาคารชุด                                         13.11%    22.21%    22.65%    37.96%    51.06%

                                                    100.00%   100.00%   100.00%   100.00%   100.00%
  ---------------------------------------------------------------------------------------------------

จากข้อมูลตัวเลขที่อยู่อาศัยสร้างเสร็จจดทะเบียนในเขตกรุงเทพมหานคร และปริมณฑล
ของศูนย์ข้อมูลอสังหาริมทรัพย์ (REIC) พบว่าตัวเลขจดทะเบียนที่ก่อสร้างโดยผู้ประกอบการ
(จัดสรร) ในปี 2552 มีจำนวนรวมทั้งสิ้น 69,938 หน่วย ขยายตัวเพิ่มขึ้นจากปี 2551 ที่ร้อยละ
18.44
โดยการขยายตัวดังกล่าวเป็นการขยายเพิ่มขึ้นอย่างมากจากการจดทะเบียนประเภทอาคารชุด
ซึ่งมีการจดทะเบียนรวมทั้งสิ้น 46,452 หน่วย หรือขยายตัวสูงถึงร้อยละ 47.30
ในส่วนของตัวเลขจดทะเบียนประเภททาวน์เฮ้าส์ และอาคารพาณิชย์
ที่ก่อสร้างโดยผู้ประกอบการในปี 2552 มีการขยายตัวได้เล็กน้อย โดยมีการจดทะเบียนทั้งสิ้น
12,178 หน่วย หรือขยายตัวที่ร้อยละ 1.97 ในขณะที่การจดทะเบียนประเภทบ้านเดี่ยว
และบ้านแฝด ที่ก่อสร้างโดยผู้ประกอบการในปี 2552 นั้นยังคงหดตัวต่อเนื่องจากในปี 2551
โดยมีตัวเลขจดทะเบียนอยู่ที่ 11,308 หน่วย ซึ่งปรับลดลงจากในปี 2551 ร้อยละ 27.37

สำหรับตัวเลขจดทะเบียนที่อยู่อาศัยที่ประเภทประชาชนสร้างเอง ในปี 2552
มีการจดทะเบียนรวมอยู่ที่ 21,033 หน่วย ปรับลดลงจากปีก่อนหน้าร้อยละ 12.42
ทั้งนี้เป็นการขยายตัวลดลงในทุกประเภทที่อยู่อาศัย โดยตัวเลขจดทะเบียนในส่วนของบ้านเดี่ยวอยู่ที่
19,412 หน่วย ปรับลดลงร้อยละ 8.35 ตัวเลขจดทะเบียนในส่วนของบ้านแฝดอยู่ที่ 163 หน่วย
ปรับลดลงร้อยละ 20.86 และตัวเลขจดทะเบียนในส่วนของบ้านทาวน์เฮ้าส์ และอาคารพาณิชย์อยู่ที่
1,492 หน่วย ปรับลดลงร้อยละ 44.18

เมื่อพิจารณาถึงสัดส่วนของการจดทะเบียนที่อยู่อาศัยแต่ละประเภทในช่วง 5 ปีที่ผ่านมา
จะพบว่าสัดส่วนการจดทะเบียนที่อยู่อาศัยประเภทบ้านเดี่ยวต่อการจดทะเบียนทั้งหมด
ปรับลดลงอย่างต่อเนื่อง ในขณะที่การจดทะเบียนที่อยู่อาศัยประเภทอาคารชุดนั้นมีทิศทางที่ปรับเพิ่มขึ้น
จนกระทั่งขึ้นมามีสัดส่วนการจดทะเบียนที่สูงกว่าบ้านเดี่ยวในปี 2552
ทั้งนี้สัดส่วนตัวเลขจดทะเบียนที่อยู่อาศัยประเภทบ้านเดี่ยวนั้น ในช่วงปี 2548
เคยมีสัดส่วนอยู่ที่ประมาณร้อยละ 66.25 ของตัวเลขการจดทะเบียนทั้งหมด
แต่ได้ปรับลดลงมาอยู่ที่ประมาณร้อยละ 32.67 ในปี 2552
ในขณะที่สัดส่วนตัวเลขจดทะเบียนที่อยู่อาศัยประเภทอาคารชุดต่อตัวเลขจดทะเบียนทั้งหมดนั้น
ปรับเพิ่มขึ้นจากที่ประมาณร้อยละ 13.11 ในปี 2548 มาอยู่ที่ร้อยละ 51.06 ในปี 2552

ปัจจัยสำคัญที่มีผลกระทบต่ออุตสาหกรรมอสังหาริมทรัพย์

ในปี 2552 เป็นปีที่มีปัจจัยลบหลายปัจจัยเข้ามากระทบต่อเศรษฐกิจโดยรวม
ไม่ว่าจะเป็นปัญหาความขัดแย้งทางการเมืองและสังคม ภาวะวิกฤติการณ์ทางการเงินของโลก
อันนำไปสู่ภาวะการถดถอยของเศรษฐกิจโลก และของประเทศไทย ฯลฯ อย่างไรก็ดีในปี 2552
ได้มีปัจจัยหลายปัจจัยบวกหลายปัจจัยที่ช่วยสนับสนุนการเติบโตของภาคธุรกิจอสังหาริมทรัพย์เช่นกัน
อาทิเช่น มาตรการกระตุ้นอสังหาริมทรัพย์จากภาครัฐ อัตราดอกเบี้ยที่อยู่ในระดับต่ำ ฯลฯ
โดยทั้งนี้สามารถสรุปปัจจัย และเหตุการณ์สำคัญ ที่มีผลกระทบต่ออุตสาหกรรมอสังหาริมทรัพย์ ในปี
2552 ที่ผ่านมาได้ดังนี้

-   มาตรการกระตุ้นเศรษฐกิจโดยรวม ผ่านการกระตุ้นภาคอสังหาริมทรัพย์ของภาครัฐ
    อันประกอบด้วย

-   มาตรการลดอัตราภาษีธุรกิจเฉพาะ จากเดิมร้อยละ 3.30 เหลือร้อยละ 0.11
    สำหรับรายรับก่อนหักรายจ่ายใดๆ จากกิจการขายอสังหาริมทรัพย์เป็นทางค้าหรือหากำไร

-   มาตรการลดอัตราค่าธรรมเนียมการโอนกรรมสิทธิ์จากร้อยละ 2.00 เหลือร้อยละ 0.01

-   มาตรการลดอัตราค่าจดจำนองจากร้อยละ 1.00 เหลือร้อยละ 0.01

-   มาตรการลดหย่อนภาษีบุคคลธรรมดาให้กับผู้ซื้อที่อยู่อาศัยใหม่
    โดยผู้มีเงินได้สามารถนำเงินที่จ่ายเพื่อซื้อที่อยู่อาศัยมาหักเป็นค่าลดหย่อนได้ตามจำนวนที่จ่ายจริง
    แต่ไม่เกิน 300,000 บาท

โดยในส่วนของ 3 มาตรการแรกนั้น ในช่วงต้นภาครัฐได้กำหนดให้ใช้เป็นระยะเวลา 1 ปี
ตั้งแต่วันที่ 28 มีนาคม 2551 ถึง 28 มีนาคม 2552 และได้มีการขยายระยะเวลาออกไปอีก 1 ปี
โดยจะสิ้นสุดมาตรการกระตุ้นในวันที่ 28 มีนาคม 2553
ในส่วนของมาตรการสุดท้ายนั้นได้สิ้นสุดลงเมื่อวันที่ 31 ธันวาคม 2552

-   อัตราดอกเบี้ย ที่ปรับลดลงในช่วงครึ่งแรกปี 2552 และคงอยู่ในระดับต่ำ
    เป็นปัจจัยที่ช่วยสนับสนุนการซื้อที่อยู่อาศัยของผู้บริโภค โดยอัตราดอกเบี้ย MLR
    ของธนาคารพาณิชย์ ในช่วงปี 2551 อยู่ในระดับสูงสุดที่ร้อยละ 7.25
    ก่อนที่เริ่มปรับลดลงมาตั้งแต่ช่วงปลายเดือนธันวาคม 2551
    และได้มีการประกาศปรับลดลงอย่างต่อเนื่องจนมาอยู่ที่ระดับร้อยละ 5.875
    ในช่วงเดือนพฤษภาคม 2552 และคงอยู่ในระดับดังกล่าวมาจนถึงปัจจุบัน (ข้อมูลอัตราดอกเบี้ย
    MLR ของธนาคารกรุงเทพ จากธนาคารแห่งประเทศไทย ข้อมูลสิ้นสุด ณ วันที่ 28 ก.พ.
    2553)

[]

-   ปัจจัยความไม่สงบทางการเมืองและสังคม
    จนนำไปสู่เหตุการณ์ความวุ่นวายในช่วงเดือนเมษายน 2552 ได้แก่
    เหตุการณ์ที่กลุ่มผู้ชุมนุมได้บุกเข้าไปภายในโรงแรมรอยัล คลิฟ บีช รีสอร์ท พัทยา จ.ชลบุรี
    ส่งเป็นผลให้การประชุมสุดยอด อาเซียน +3 และ +6 ต้องยกเลิกการประชุม เมื่อวันที่ 10
    เมษายน และต่อมาได้ลุกลามไปสู่การปิดล้อมสถานที่ราชการ
    และถนนหลายแห่งในกรุงเทพมหานคร จนเกิดเหตุการวุ่นวายในช่วงวันหยุดเทศกาลสงกรานต์
    ซึ่งจากเหตุการณ์ความไม่สงบดังกล่าว ได้ส่งผลกระทบอย่างมากต่อภาคการท่องเที่ยว
    ตลอดจนความเชื่อมั่นของผู้บริโภค และผู้ประกอบการ อันนำไปสู่การตัดสินใจชะลอซื้อที่อยู่อาศัย
    และชะลอการลงทุนในช่วงเวลาดังกล่าว

-   ภาวะเศรษฐกิจในปี 2552 มีการขยายตัวที่ชะลอตัวลงอย่างต่อเนื่องมาตั้งแต่ไตรมาสที่
    4/2551 โดยเฉพาะในไตรมาสที่ 1/2552 นั้น เศรษฐกิจไทยมีการขยายตัวติดลบสูงถึงร้อยละ
    7.1 ก่อนที่จะปรับตัวดีขึ้นตามลำดับ มาขยายตัวติดลบที่ร้อยละ 4.9 และ 2.7 ในไตรมาสที่ 2
    และ 3 ตามลำดับ ก่อนที่จะเริ่มกลับมาขยายตัวเป็นบวกได้ในไตรมาสสุดท้ายของปีที่ร้อยละ
    5.8 ส่งผลให้ภาพรวมทั้งปี 2552 เศรษฐกิจไทยหดตัวอยู่ที่ร้อยละ 2.3
    ซึ่งนับเป็นการฟื้นตัวที่เร็วกว่าที่คาดการณ์ ทั้งนี้การหดตัวของเศรษฐกิจในปี 2552
    นั้นเป็นการหดตัวทั้งจากการใช้จ่ายภาคครัวเรือน การลงทุนภาคเอกชน
    ตลอดจนการหดตัวของภาคการส่งออก
    โดยมีการใช้จ่ายและการลงทุนจากภาครัฐเป็นตัวกระตุ้นให้เกิดการขยายตัวทางเศรษฐกิจ
    ซึ่งโดยปกติแล้วอุตสาหกรรมอสังหาริมทรัพย์จะมีความเกี่ยวโยงกับภาวะเศรษฐกิจอย่างมาก
    ดังนั้นจึงยากที่จะหลีกหนีจากผลกระทบจากการหดตัวของเศรษฐกิจโดยรวมได้
    อย่างไรก็ดีการที่เศรษฐกิจในช่วงไตรมาสสุดท้ายของปี
    เริ่มเห็นสัญญาณฟื้นตัวที่ชัดเจนทั้งในส่วนของการใช้จ่ายภาคครัวเรือน การลงทุนภาคเอกชน
    และมูลค่าการส่งออก ย่อมส่งผลบวกต่อภาคอุตสาหกรรมอสังหาริมทรัพย์เช่นเดียวกัน

-   ระดับราคาน้ำมันเฉลี่ยในปี 2552 นับว่ามีระดับราคาที่ต่ำกว่าราคาเฉลี่ยในปี 2551
    ซึ่งเป็นปีที่ราคาน้ำมันขึ้นทำสถิติสูงสุดเป็นประวัติการณ์
    ทั้งนี้เนื่องจากการชะลอตัวของเศรษฐกิจโลก อย่างไรก็ดีระดับราคาน้ำมันโดยรวม
    มีทิศทางที่ปรับเพิ่มสูงขึ้นอย่างต่อเนื่องมาโดยตลอดตั้งแต่ต้นปี 2552

  -------------- ----------- ----------- ----------- ----------- -----------
  ราคาน้ำมันดิบ                                                     
  Dubai (หน่วย :                                                  
  $USD/Barrel)                                                   

                 ราคาเฉลี่ย    ไตรมาส                              

                             Q1          Q2          Q3          Q4

  2549           61.50       58.14       64.95       66.11       57.20

  2550           68.44       55.52       64.82       69.94       83.27

  2551           93.50       90.97       116.51      103.88      52.93

  2552           61.28       43.47       57.89       68.18       75.00

  ที่มา : สศค.                                                     
  -------------- ----------- ----------- ----------- ----------- -----------

-   ราคาวัสดุก่อสร้าง พบว่าในปี 2552 ภาพรวมมีราคาเฉลี่ยที่ปรับลดลงจากราคาเฉลี่ยในปี
    2551 ประมาณร้อยละ 13.07 (ตามดัชนีราคาสินค้าวัสดุก่อสร้างของกระทรวงพาณิชย์)
    โดยมีปัจจัยสำคัญมาจากการลดลงของราคาเหล็ก
    ซึ่งปรับเพิ่มขึ้นทำสถิติสูงสุดเป็นประวัติการณ์ในช่วงเดือนกรกฎาคม ปี 2551 ก่อนที่จะปรับลดลง
    และเริ่มมีเสถียรภาพมากขึ้นในปี 2552 ที่ผ่านมา

  -------------------- -------- -------- ------- ------- ------- ------- ---------
                       2547     2548     2549    2550    2551    2552    YOY

  ดัชนีรวม               124.3    124.3    128.9   135.2   158.4   137.7   -13.07%

  - ไม้ และผลิตภัณฑ์ไม้     117.0    121.1    127.6   132.9   143.9   161.5   12.23%

  - ซีเมนต์              106.0      99.1   103.7   105.7   113.2   111.8   -1.24%

  - ผลิตภัณฑ์คอนกรีต       108.2    110.8    115.0   116.5   121.7   115.0   -5.51%

  - เหล็ก และผลิตภัณฑ์เหล็ก 168.9    163.8    161.5   178.1   246.5   169.7   -31.16%

  - กระเบื้อง              98.8   100.9    103.9   107.6   110.1   111.7   1.45%
  และวัสดุประกอบ                                                           

  - วัสดุฉาบผิว           112.3    115.7    119.2   118.3   122.4   131.0   7.03%

  - สุขภัณฑ์                99.9   104.8    118.1   129.5   138.1   156.0   12.96%

  - อุปกรณ์ไฟฟ้า และประปา 103.9    106.4    116.8   121.2   122.1   115.1   -5.73%

  - วัสดุก่อสร้างอื่นๆ       114.1    120.8    131.4   133.2   142.9   144.0   0.77%
  -------------------- -------- -------- ------- ------- ------- ------- ---------

แนวโน้มอุตสาหกรรมอสังหาริมทรัพย์ในปี 2553

แนวโน้มภาคอสังหาริมทรัพย์ในปี 2553
คาดว่าจะสามารถขยายตัวได้ตามทิศทางเศรษฐกิจของประเทศไทย
ซึ่งได้ส่งสัญญาณฟื้นตัวมาตั้งแต่ช่วงครึ่งหลังของปี 2552
โดยตัวเลขประมาณการณ์ของสำนักงานคณะกรรมการพัฒนาการเศรษฐกิจและสังคมแห่งชาติ
คาดว่าเศรษฐกิจไทยในปี 2553 นี้จะสามารถกลับมาขยายตัวเป็นบวกได้ที่ประมาณร้อยละ 3.5 –
4.5 หลังจากที่ขยายตัวติดลบร้อยละ 2.3 ในปี 2552 ซึ่งจากการฟื้นตัวของเศรษฐกิจไทย
ทั้งภาคการลงทุน การบริโภคภาคประชาชน
และแรงหนุนจากการใช้จ่ายเพื่อกระตุ้นเศรษฐกิจของรัฐบาล
จะเป็นปัจจัยสนับสนุนให้อุตสาหกรรมอสังหาริมทรัพย์เติบโตได้ในปี 2553 โดยเฉพาะในช่วงไตรมาส
1 ปี 2553 คาดว่าจะมีผู้บริโภคจำนวนมาก เร่งการตัดสินใจซื้อ และโอนกรรมสิทธิ์
เพื่อรับสิทธิประโยชน์จากมาตรการลดหย่อนค่าธรรมเนียมในการทำธุรกรรมอสังหาริมทรัพย์
ที่จะสิ้นสุดลงในวันที่ 28 มีนาคม 2553

สำหรับการเปิดโครงการใหม่ในปี 2553 นี้ คาดว่าจะเพิ่มขึ้นจากปีก่อนหน้า
โดยเฉพาะในเชิงปริมาณ หลังจากที่ในช่วงครึ่งหลังของปี 2552 ทางสำนักงานส่งเสริมการลงทุน
ได้มีการปรับเปลี่ยนเงื่อนไขการขอส่งเสริมโครงการที่อยู่อาศัยสำหรับผู้มีรายได้น้อย (บ้านบีโอไอ)
จากเดิมที่กำหนดให้ต้องมีราคาขายไม่เกินหน่วยละ 6 แสนบาท เป็นไม่เกิน 1.2
ล้านบาทสำหรับบ้านแถว หรือบ้านเดี่ยว และไม่เกิน 1.0 ล้านบาทสำหรับอาคารชุด
ทำให้มีผู้ประกอบการหลายรายให้ความสนใจที่จะพัฒนาโครงการบ้านบีโอไอมากขึ้น
ซึ่งคาดว่าจะทำให้มีจำนวนหน่วยขายของบ้านบีโอไอเข้าสู่ตลาดมากขึ้น
ส่งผลให้เกิดการแข่งขันที่มากขึ้นในตลาดดังกล่าว

ในส่วนของตลาดโครงการแนวราบ ทั้งโครงการบ้านเดี่ยว บ้านแฝด และทาวน์เฮ้าส์
นั้นจัดเป็นตลาดที่มีอุปสงค์ที่แท้จริง และยังคงมีความต้องการซื้ออย่างต่อเนื่อง แนวโน้มในปี 2553
คาดว่าจะมีความต้องการที่มากขึ้นกว่าปี 2552 หลังจากที่หดตัวลงในช่วงปี 2551 – 2552
ทั้งนี้การเร่งรัดพัฒนาสาธารณูปโภคต่างๆ ไม่ว่าจะเป็น การก่อสร้างถนนในเส้นทางใหม่ๆ
รวมถึงการก่อสร้างโครงการระบบรถไฟฟ้าขนส่งมวลชนที่เป็นรูปธรรมมากขึ้น เช่น
โครงการแอร์พอร์ตลิงค์ ซึ่งได้เริ่มเปิดทดลองวิ่ง โครงการรถไฟฟ้าสายสีม่วง (บางซื่อ –
บางใหญ่) เป็นต้น จะเป็นตัวช่วยกระตุ้นให้ตลาดที่อยู่อาศัยแนวราบเติบโตได้ดีขึ้น

อย่างไรก็ดี ในปี 2553 อุตสาหกรรมอสังหาริมทรัพย์ ยังคงต้องเผชิญกับความเสี่ยงในหลายด้าน
ไม่ว่าจะเป็นการฟื้นตัวของเศรษฐกิจ
ที่ยังคงมีความเสี่ยงว่าจะสามารถฟื้นตัวได้อย่างมีเสถียรภาพหรือไม่
โดยเฉพาะภายหลังจากที่รัฐบาลเริ่มถอนมาตรการต่างๆ ที่ใช้ในการกระตุ้นเศรษฐกิจออก
รวมถึงความเสี่ยงจากความไม่แน่นอนทางการเมืองและสังคม ซึ่งยังคงมีอยู่
ตลอดจนแนวโน้มของราคาน้ำมัน และวัสดุก่อสร้างที่เริ่มมีสัญญาณปรับตัวสูงขึ้น
ซึ่งจะกระทบต่อต้นทุนในการก่อสร้างของผู้ประกอบการ จนอาจนำไปสู่การปรับราคาที่อยู่อาศัยในที่สุด
นอกจากนี้แนวโน้มอัตราดอกเบี้ยที่คาดว่าจะเริ่มปรับขึ้นในปีนี้
จะเป็นตัวที่ส่งผลกระทบต่อกำลังซื้อของผู้บริโภคได้

1.  การจัดหาผลิตภัณฑ์และบริการ

การพัฒนาโครงการต่างๆ ของบริษัทฯ มีระยะเวลาในการดำเนินงานประมาณ 6 – 8 เดือน
โดยมีขั้นตอนการดำเนินงานต่างๆ ปรากฏตามแผนภาพต่อไปนี้

หมายเหตุ: สำหรับโครงการหนึ่งๆ นั้น บริษัทฯ
มีนโยบายการโอนกรรมสิทธิ์บ้านให้กับลูกค้าได้ภายใน 6 เดือนหลังจากเริ่มพัฒนาโครงการ
เพื่อลดความเสี่ยงในเรื่องของการรับรู้รายได้ เพราะในปัจจุบันบริษัทฯ
มีนโยบายการรับรู้รายได้เมื่อโอนกรรมสิทธ์แล้วเท่านั้น

การจัดซื้อที่ดิน

ที่ดินเป็นต้นทุนหลักในการทำธุรกิจของบริษัทฯ คิดเป็นสัดส่วนประมาณร้อยละ 20-25
ของต้นทุนโครงการ และเป็นปัจจัยหลักในด้านกำหนดต้นทุนดำเนินงานที่ทำให้บริษัทฯ
สามารถแข่งขันกับบริษัทคู่แข่งได้ บริษัทฯ ได้ให้ความสำคัญกับการจัดซื้อที่ดินเป็นอย่างมาก
โดยบริษัทฯ ไม่มีนโยบายซื้อที่ดินเพื่อสะสมเป็นสต็อกไว้ก่อนการพัฒนาโครงการเป็นระยะเวลานาน
และก่อนการจัดซื้อที่ดินในแต่ละครั้งจะต้องมีการทำการวิจัยความเป็นไปได้ของโครงการ
โดยการสำรวจสภาวการณ์ตลาดและภาวะการแข่งขัน
รวมทั้งความต้องการของลูกค้าในพื้นที่เป้าหมายที่จะดำเนินโครงการ เพื่อหาช่องว่างทางการตลาด
และศึกษาความเป็นไปได้ของโครงการเสียก่อน จากนั้นจึงจะดำเนินการจัดซื้อที่ดิน
โดยติดต่อซื้อจากเจ้าของที่ดินเอง หรือผ่านนายหน้าค้าที่ดิน ในราคาที่เปรียบเทียบกับราคาประเมิน
หรือราคาตลาดแล้วเห็นว่าเหมาะสม

นอกเหนือจากซื้อที่ดินจากเจ้าของโดยตรงแล้ว
ที่ดินเปล่าหรือโครงการบ้านจัดสรรที่อยู่ระหว่างการพัฒนาซึ่งเป็นหลักประกันของหนี้สินที่ไม่ก่อให้เกิดรายได้ของสถาบันการเงิน
ยังเป็นแหล่งซื้อที่สำคัญที่บริษัทฯ พิจารณา
เนื่องจากต้นทุนที่ดินและโครงการที่รอการพัฒนาดังกล่าวมีราคาที่ค่อนข้างต่ำเมื่อเปรียบเทียบกับราคาซื้อ-ขายในตลาด
ซึ่งทำให้โครงการของบริษัทฯ มีต้นทุนที่ต่ำลง
และมีส่วนทำให้สามารถแข่งขันกับโครงการของคู่แข่งได้ ซึ่งในปี 2542 บริษัทฯ
เป็นผู้ริเริ่มจัดซื้อที่ดินและโครงการโดยผ่านการประมูลทรัพย์สินจากองค์การเพื่อการปฏิรูประบบสถาบันการเงิน
(ปรส.) และบรรษัทบริหารสินทรัพย์ต่างๆ รวมทั้งสถาบันการเงิน
และเมื่อได้จัดซื้อที่ดินหรือโครงการดังกล่าวแล้ว บริษัทฯ จะนำมาปรับปรุงรูปลักษณ์
และลักษณะของโครงการภายใต้คอนเซ็ปต์ และแนวความคิดของ “ลลิล”
โดยวางกลยุทธ์การตลาดและการบริหารใหม่ ดังรายละเอียดต่อไปนี้

+----------------+-------+-------+------------------------------------+
| ชื่อโครงการ      | ปีที่ซื้อ  | ปีที่เปิด | ที่มาของทรัพย์สิน/โครงการ               |
|                |       |       |                                    |
|                |       | โค    |                                    |
|                |       | รงการ |                                    |
+================+=======+=======+====================================+
| ลลิลกรีนวิลล์      | 2542  | 2542  | โครงการระหว่างพัฒนาของ บริษัท คันทรี่     |
|                |       |       | (ประเทศไทย) จำกัด (มหาชน)           |
| (สุขุมวิท 77 –    |       |       | ซึ่งหักกลบลบหนี้กับ บริษัทเงินทุน            |
| วงแหวน)        |       |       | เอสจีสินเอเชีย จำกัด (มหาชน)           |
+----------------+-------+-------+------------------------------------+
| บ้านลลิล         | 2543  | 2543  | ทรัพย์สินเดิมเป็นที่ดินรอการพัฒนา บริษัท      |
|                |       |       | เอ็นซีเฮ้าส์ซิ่ง จำกัด ซึ่งโอนหักกลบลบหนี้กับ   |
| (รามอินทรา –    |       |       | บริษัทเงินทุน เอสจีสินเอเชีย จำกัด (มหาชน) |
| วัชรพล)         |       |       |                                    |
+----------------+-------+-------+------------------------------------+
| ลลิลกรีนวิลล์      | 2543  | 2543  | โครงการระหว่างพัฒนาของบริษัท ออร์คิด     |
|                |       |       | แลนด์แอนด์เฮ้าส์ จำกัด ซึ่งเป็นลูกหนี้ของ     |
| (วงแหวน –      |       |       | บรรษัทบริหารสินทรัพย์สถาบันการเงิน (บบส.) |
| เอกชัย)         |       |       |                                    |
+----------------+-------+-------+------------------------------------+
| บ้านบุรีรมย์       | 2544  | 2544  | โครงการระหว่างพัฒนาของ บริษัท          |
|                |       |       | ทรัพย์ไพบูลย์บ้านและที่ดิน จำกัด            |
| (รามอินทรา –    |       |       | ซึ่งเป็นลูกหนี้ของ                       |
| คู้บอน)          |       |       | บรรษัทบริหารสินทรัพย์สถาบันการเงิน (บบส.) |
+----------------+-------+-------+------------------------------------+
| ลลิลกรีนวิลล์      | 2543  | 2545  | ทรัพย์สินเดิมเป็นที่ดินรอการพัฒนาแบ่งเป็น 2   |
|                |       |       | ส่วน ได้แก่ ที่ดินรอการพัฒนาของ บริษัท      |
| (รามอินทรา –    |       |       | เอ็นซีเฮ้าส์ซิ่ง จำกัด ซึ่งโอนหักกลบลบหนี้กับ   |
| วัชรพล)         |       |       | บริษัทเงินทุน เอสจีสินเอเชีย จำกัด (มหาชน) |
+----------------+-------+-------+------------------------------------+
| -              | 2544  | -     | ที่ดินรอการพัฒนาของ บริษัท               |
|                |       |       | โลยัลตี้เรียลเอสเตท แอนด์ ดีเวลล็อปเม้นท์   |
|                |       |       | จำกัด ซึ่งเป็นลูกหนี้ของ บริษัท             |
|                |       |       | บางกอกแคปปิตอล อัลไลแอนซ์ จำกัด (BCA)  |
+----------------+-------+-------+------------------------------------+
| บ้านบุรีรมย์       | 2546  | 2547  | ทรัพย์สินเดิมเป็นท                      |
|                |       |       | ี่ดินรอการพัฒนาของบรรษัทบริหารสินทรัพย์พลอย |
| (ซาฟารีเวิลดิ์)    |       |       | จำกัด ซึ่งเป็นลูกหนี้ของธนาคารกสิกรไทย     |
+----------------+-------+-------+------------------------------------+
| บ้านลลิล The     | 2548  | 2549  | ทรัพย์สินเดิมเป็นของบริษัท เงินทุน เฟิสท์ ซิตี้  |
| Young          |       |       | อินเวสเม้นท์ จำกัด                     |
| Executive และ  |       |       | ซึ่งโอนชำระหนี้ให้กับกองทุนเพื่อการฟื้นฟู      |
| ลลิลกรีนวิลล์ The  |       |       | และพัฒนาระบบสถาบันการเงิน             |
| Executive      |       |       |                                    |
+----------------+-------+-------+------------------------------------+

ทั้งนี้ บริษัทฯ ไม่มีนโยบายในการเก็บสต๊อกที่ดินเปล่าก่อนการจัดสรรเป็นระยะเวลานาน
แต่จะดำเนินการจัดซื้อที่ดินและ/หรือโครงการเพื่อพัฒนาต่อตามแผนงานบริษัทฯ
ที่ได้จัดวางไว้เรียบร้อยแล้วเท่านั้น โดยบริษัทฯ
จะสามารถทำการจัดสรรและพัฒนาโครงการในที่ดินเปล่าได้ภายในระยะเวลาไม่เกิน 3 เดือน
อีกทั้ง บริษัทฯ
ยังดำเนินนโยบายการพิจารณาจัดซื้อที่ดินที่เป็นหลักประกันของหนี้สินที่ไม่ก่อให้เกิดรายได้
เพื่อลดต้นทุนในการประกอบการ และสามารถแข่งขันกับผู้ประกอบการรายอื่นได้ อย่างไรก็ตาม
เพื่อให้ทันกับสภาวะการแข่งขันที่มากขึ้น บริษัทฯ อาจจะสะสมที่ดินเปล่ามากขึ้นกว่าที่ผ่านมา
สิ่งที่น่าจะทำให้เกิดความเชื่อมั่นก็คือ บริษัทฯ
มักจะศึกษาความเป็นไปได้ทางการตลาดก่อนที่จะลงทุนซื้อที่ดินดังกล่าวทุกครั้ง

ผู้รับเหมาก่อสร้าง

บริษัทฯ ไม่มีบุคลากรก่อสร้างโครงการเป็นของตนเอง
แต่จะว่าจ้างให้ผู้รับเหมาก่อสร้างขนาดกลางเข้ามาดำเนินการก่อสร้างตามแผนงานบริษัทฯ
โดยผู้รับเหมาขนาดกลางจะเป็นผู้เสนอค่าใช้จ่ายในก่อสร้างและค่าแรงในแต่ละโครงการมาให้บริษัทฯ
พิจารณา และบริษัทฯ จะเป็นผู้จัดหาวัสดุก่อสร้างต่างๆ ให้กับผู้รับเหมาตามที่ได้ตกลงไว้ ทั้งนี้
บริษัทฯ
จะชำระเงินค่าก่อสร้างเป็นงวดตามความสำเร็จของงานที่ได้ระบุไว้ในสัญญาการก่อสร้างเท่านั้น
โดยผู้รับเหมาไม่สามารถเบิกเงินค่าก่อสร้างล่วงหน้า (Advance Payment) ได้ ดังนั้น
ผู้รับเหมาก่อสร้างขนาดกลางจึงจำเป็นที่จะต้องมีฐานะทางการเงินและเครดิตทางการค้าที่ดี
รวมทั้งต้องมีเงินทุนหมุนเวียนที่เพียงพอ จึงสามารถรับเหมาก่อสร้างงานของบริษัทฯ ได้
โดยในปัจจุบัน บริษัทฯ มีผู้รับเหมาขนาดกลางที่ทำสัญญารับเหมาก่อสร้างให้กับโครงการของบริษัทฯ
ประมาณ 40 ราย ซึ่งส่วนใหญ่จะเป็นผู้รับเหมาที่ผ่านการทำงานรับเหมาก่อสร้างโครงการกับบริษัทฯ
มาเป็นระยะเวลาหนึ่งแล้ว และหากบริษัทฯ มีการเพิ่มการดำเนินโครงการใหม่ๆ ในอนาคต บริษัทฯ
จะสามารถดำเนินการจ้างผู้รับเหมาเพิ่มขึ้นตามโครงการที่เพิ่มขึ้นได้ เนื่องจากบริษัทฯ
มีชื่อเสียงเป็นที่ยอมรับในกลุ่มผู้รับเหมาทางด้านการจ่ายชำระเงินค่าก่อสร้างตามสัญญาและตรงต่อเวลา

ในการควบคุมคุณภาพงานก่อสร้างของผู้รับเหมานั้น บริษัทฯ ได้จัดทำคู่มือการปฏิบัติการของผู้รับเหมา
การตรวจเช็คงานด้านต่างๆ รายละเอียดวัสดุก่อสร้าง มาตรฐานและข้อกำหนด
รวมทั้งสิ่งที่ควรระวังก่อนการตรวจรับงานจากผู้รับเหมาโดยสรุปดังนี้

-   กำหนดมาตรฐานการก่อสร้างและคุณสมบัติ/คุณภาพของวัสดุก่อสร้างตามมาตรฐานของบริษัทฯ
    ให้แก่ ผู้รับเหมา

-   กำหนดความพร้อมของอุปกรณ์ที่ต้องใช้ในการก่อสร้างของผู้รับเหมาเพื่อควบคุมคุณภาพการผลิตให้ได้มาตรฐานเดียวกัน

-   กำหนดให้ผู้รับเหมาทำงานก่อสร้างตามมาตรฐานของบริษัทฯ
    รวมทั้งมีการจัดอบรมผู้รับเหมาเพื่อให้ทำงานก่อสร้างได้ตามมาตรฐานของแต่ละโครงการ

-   มีการตรวจรับงานจากผู้รับเหมา ซึ่งดำเนินการโดยผู้คุมงาน หัวหน้าผู้คุมงาน วิศวกร
    และผู้จัดการโครงการตามลำดับ เพื่อให้งานที่รับมอบนั้นเป็นไปตามคุณภาพที่บริษัทฯ กำหนดไว้